Šansy iniciatiwy za polěpšenje serbskich rěčnych rumow rozjimać
Choćebuz (SN/at). „Domowina podpěruje ludowy namjet za zhromadnu šulu w Sakskej. Budźe-li iniciatiwa wuspěšna, móhła wona tež serbskemu ludej šansu skićić, zhromadnosć wšěch dźěći a młodostnych na kubłanišćach a w jich wokolinje lěpje a dlěje pěstować. Domowina by swoju pomoc při koordinaciji mjezsobneho wothłosowanja poskićiła.“ To je zwjazkowe předsydstwo serbskeho třěšneho zwjazka pjatk w Choćebuzu wobzamknyło. Při tym njebě čłonam zwjazkoweho předsydstwa rozsud lochki. Wuběrk za kubłanje a młodźinu bě přehlad serbskich šulow a jich nošerjow zestajał a někotre argumenty za ludowy namjet a přećiwo njemu podał.
W Drježdźanach wobdźěli so wčera tež horstka Serbow na běhach. Na foće widźimy Bosćija Knopa, Patrika Dittricha, Dawida Klimana, Romana Měrćinka, Bena Šołtu, Mariana Žura kaž tež Annu a Bosćija Reichec, kotřiž su so na 10kilometrowskej čarje wubědźowali. Połmarathon, to rěka 21,1 kilometer, běžeše Jakub Žur z Hrubjelčic. Wón wobsadźi dohromady 985. městno, w starobnej klasy 151. Foto: Jurij Bjeńš
Wjacore organizacije su sobotu w Choćebuzu pod hesłom „Wutworće wěste přistawy“ k demonstraciji za wuchowanje a škit ćěkancow namołwjeli. Něhdźe 200 wobdźělnikow je wot Statneho dźiwadła přišedši po nutřkownym měsće ćahnyło. Wobdźělnicy skedźbnjachu na wulke strachi za ćěkancow na Srjedźnym morju a žadachu sej čłowjeske wobchadźenje z nimi w Němskej. Tež Choćebuz měł ćěkancam wěste městno přebywanja być, rěkaše jedne ze žadanjow. Foto: Michael Helbig
65 wopytowarjow je wčera nazymski koncert w Grodkowskim hosćencu „Schweitzergarten“ z delnjoserbskim chórom Łužyca dožiwiło. Pod nawodom Lubiny Žurec-Pukačoweje zanjesechu spěwarki a spěwarjo serbske, němske a słowjanske pěsnje, mjez kotrymiž bě tohorunja někotryžkuli žortny, kaž tón z piwowymi karančkami. Dalši koncert wotmě so wčera w Radworju, kotryž wuhotowaše spěwna skupina Wólbernosće. Foto: Jost Schmidtchen
Prěni raz mytuje Łužiska hospodarska iniciatiwa lětsa we wobłuku Łužiskeho wubědźowanja załožerjow firmow (LEX) businessowe plany šulerjow. Premjerna dobyćerka je šulerska tzwr „Help4U“ Wojerowskeho Léona Foucaultoweho gymnazija.Choćebuz/Wojerecy (SN/at). Wojerowska šulerska firma „Help4U“ posrědkuje dopomocnu wučbu. Na tajke wašnje přinjesu jednaćelka Marija Skvoznikova, Lisa-Marie König, Alanis Stewart, Benjamin Körner a wothladowanski wučer Gerald Jonack z Foucaultoweho gymnazija dopomocy potrěbnych šulerjow z wučerjemi hromadźe, kotřiž jich podpěruja swoju wědu wudospołnjeć. A tući dopomocni wučerjo su sami hišće šulerjo. Wosebitosć wuknjenskeje posłužby je jury sobu přeswědčiła, Wojerowskich šulerjow z prěnim mytom wuznamjenić.
Połojca lětušich nazymskich koncertow je nimo. Bosćan Nawka je so z organizatorku rjada Mariju Swierczekowej rozmołwjał.Knjeni Swierczekowa, kajki maće wosobinski zaćišć wo dotalnych koncertach?M. Swierczekowa: Sym jara spokojom, hladajo na wopytowarstwo runje tak kaž na wothłós a wuměłsku kwalitu. Kóždy dotalny koncert je znajmjeńša 50 zajimcow wopytało, žurle běchu stajnje derje wućežene. Wosebje wjeseliła sym so nad wustupom chóra Łužyca njedawno w Chrósćicach – ćělesa z Delnjeje Łužicy njejsu dźě přehusto pola nas z hosćom –, a nad přinoškom ze srjedźneje Łužicy we Worcynje z Rowniskimi glosami. Spytam přeco na to dźiwać, cyłu Łužicu wobkedźbować – nastupajo hrajnišća kaž tež wobdźělene wuměłcy.Wjacore wulke chóry so lětsa rozdźělnych přičin dla na rjedźe njewobdźěleja. Je so to na někajkežkuli wašnje wuskutkowało?
Skopje (ČŽ/K). Makedonski parlament je tomu přihłosował, po dorěčenju z Grjekskej kraj přemjenować na Republika Sewjerna Makedonska, krótšo Sewjerna Makedonska. Za namjet knježerstwa je dwutřećinowa wjetšina 120 zapósłancow wopřijaceho sejma trěbna była. Tu wšak bjeze wšeho docpěchu, hłosowaše dźě tež wosom zapósłancow opozicije za přemjenowanje. Z „překřćenjom“ kraja drje so dołholětna zwada ze susodnej Grjekskej skónči. Dokelž jeje sewjerna prowinca tohorunja Makedonska rěka, je Athen dotal přistup Makedonskeje do NATO a Europskeje unije zasakle prěkował. Najwjetša opozicionelna strona VMRO-DPMNE ma mjenowu naprawu za kusacu so z wustawu. Po zakonju ma so w běhu dweju njedźelow formalny proces změny wustawy započeć. Tale procedura móže wšak někotre měsacy trać.W referendumje kónc septembra bě so přemóžaca wjetšina wolerjow za přemjenowanje kraja wuprajiła. Snadneho wobdźělenja dla pak njebě wuslědk woprašowanja płaćiwy. ...
Wotrow (jwo/SN). 16 młodostnych zetka so sobotu popołdnju we Wotrowskim młodźinskim klubje, mjez nimi zastupjerjo Njebjelčanskeho, Serbskopazličanskeho kaž tež Radworskeho młodźinskeho kluba. Tež studenća z Lipska a čłonojo Zwjazka serbskich studowacych běchu přijěli, zo bychu sej zhromadnje terminy za lěto 2019 wotrěčeli. Na zhromadźiznu přeprosyło bě Serbske młodźinske towarstwo Pawk. Wosebje za młodźinske kluby je dlěšodobne planowanje wažne, wšako chcedźa dwojenju terminow zadźěwać.
bos_Latn szl_Latn szl_Latn szl_Latn szl_Latn szl_Latn szl_Latn pol_Latn slk_Latn